एपेक्स क्रिकेटमा ब्लुबर्ड च्याम्पियन
विपिन आचार्यको उत्कृष्ट बलिङपछि ब्लुबर्ड कलेजले एपेक्स अन्तर कलेज क्रिकेट प्रतियोगिता जितेको छ । मूलपानी क्रिकेट मैदानमा मंगलबार सम्पन्न फाइनलमा ब्लुबर्डले फिनिक्स कलेजलाई ६ विकेटले हरायो ।
काठमाडौँ — विपिन आचार्यको उत्कृष्ट बलिङपछि ब्लुबर्ड कलेजले एपेक्स अन्तर कलेज क्रिकेट प्रतियोगिता जितेको छ । मूलपानी क्रिकेट मैदानमा मंगलबार सम्पन्न फाइनलमा ब्लुबर्डले फिनिक्स कलेजलाई ६ विकेटले हरायो ।विपिनले ४ विकेट लिएपछि टस जितेर ब्याटिङ गरेको फिनिक्स १८.३ ओभरमा ६२ रनमै अलआउट भयो । प्लेयर अफ द फाइनल विपिनले ३.३ ओभरमा १२ रन खर्चेर सानदार बलिङ गरेका थिए । अविनाश बस्यालले ४ ओभरमा १५ रन खर्चेर २ र सुवास खत्रीले १ विकेट लिए । फिनिक्सबाट सुशान्तसिंह थापाले ३८ बलमा १८, रवीन्द्र भुसालले ५ बलमा १२ र राजकुमार शाहले १४ बलमा ११ रन बनाए ।प्रभात हाङखिमले अविजित ३१ रन बनाएपछि ब्लुबर्डले १७.२ ओभरमै लक्ष्य पूरा गर्‍यो । प्रभातले ५७ बल खेलेका थिए । सचिन लेखक ६ र निर्भिक पाठक ५ रनमा आउट भए । फिनिक्सका समिर विष्टले ४ ओभरमा १९ रन खर्चेर २ तथा क्रिस ऐर र राजकुमारले १–१ विकेट लिए ।एपेक्स कलेजको आयोजनामा हब इन्टरनेसनलको प्रस्तुति रहेको १६ कलेज सहभागी प्रतियोगितामा सेन्ट जेभियर्स कलेजका रुपेश बस्याल उत्कृष्ट ब्याटर र फिनिक्सका क्रिस ऐर उत्कृष्ट बलर बने । रुपेशले ४ खेलमा १ सय ३२ रन बनाए भने क्रिसले फाइनलमा सहित कुल १३ विकेट लिएका थिए । ६५ रन पनि बनाएका क्रिस प्लेयर अफ द सिरिजमा चुनिए ।विजेता ब्लुबर्डले १ लाख ५० हजार र उपविजेता फिनिक्सले ७५ हजार रुपैयाँ पुरस्कार पाएका थिए । प्लेयर अफ द सिरिजलाई १५ हजार तथा उत्कृष्ट बलर र ब्याटरलाई १०–१० हजारसहित गिफ्ट ह्याम्पर प्रदान गरिएको थियो । विजयी खेलाडीलाई एपेक्स कलेजका प्रमुख मिनेन्द्र रिजाल, हेड अफ स्ट्राजेटिक सन्देश कटुवाल, वाग्मती प्रदेश क्रिकेट संघका सचिव प्रशन्न शाक्य र हब इन्टरनेसनलका कार्यकारी निर्देशक उद्धवबहादुर खड्काले पुरस्कृत गरेका थिए ।